فوزية

فوزية اويحيى (مزيودة ف 5 يوليوز 2000 ف الدارلبيضا) لمعروفة ب السمية لفنية ديالها فوزية "Faouzia" موغنية و كاتبة د لاغاني و موسيقية مغريبية كانادية، لي تشهرات سيرتو ب اغنيتها Tears of Gold (دموع د الدهب). لفاميلة د فوزية هاجرات ل كانادا ملي كانت صغيرة. تعلّمات تعزف على بزاف د لالات لموسيقية من صغرها، و بدات كاتالّف لاغاني دياولها. خرّجات عدد ديال لاغاني سينڭل، و شاركات معا موسيقيين خرين ف لغنا و تاليف لاغاني، قبلما تصدر اول ديسك طويل ديالها ب عنوان "Stripped" ف غشت 2020. ف 2022 ربحات جايزة افريما ديال احسن موغنية ف شمال افريقيا، و ف 2023 خدات جايزة كا وحدة من احسن 25 كاناديين ب اصول مهاجرة. لحياة و لكاريير. 2000-2014: صغرها. فوزية تولدات ف كازا، ل مصطفى اويحيى و بشرى لعلوي. ملي كانت صغيرة هاجرو ل نوطر ضام دو لورد ف مانيطوبا ف كانادا، و من بعد ستاقرو ف كارمان، مانيطوبا. عندها جوج خواتات، سامية لي هيّ لمديرة د لاعمال ديالها، و كنزة لمصوّيرة ديالها. كبرات فوزية ف عائلة مسلمة و كانت كاتسافر بزاف ل لمغريب، و ڭالت بلي كاتحس ب ارتباط قوي معا لبلاد لاصلية ديالها، و بلي ف دارهوم كانو كياكلو لماكلة د لمغريب و كيلبسو اللباس التقليدي. ف واحد لحوار، ڭالت بلي كانت كاتحس ب راسها معزولة ملي كانت درية صغيرة، و بلي هاد لاحساس ب لانعزال كانت اصعب حاجز لي كان خاصها تجاوزو. لمؤلفات لموسيقية اللولين ديالها كانو مانسپيرين من هاد التجربة د لانعزال، و هضرات فيهوم على تقبل لاخر كيما كان. الشغف ديالها ب لموسيقى بدا من فاش كان ف عمرها 4 سنين، فاش شافت ختها سامية كاتلعب لپيانو، و تمنات معا راسها باش تدير بحالها. بدات فوزية كاتكتب لاغاني و لقصايد على 5 سنين، و بدات كاتلعب لپيانو ملي دارت 6 سنين. و من بعد تعلّمات ل لڭيطار و لكامانجة. كاتهضر ب النڭليزية و لفرانساوية و الداريجة. هاد اللخرة كانت هيّ اللوغة د التواصل ف دارهوم. 2015-2019: بدية د لكاريير. ف 2015، ملي كان ف عمرها 15 عام، ربحات جايزة "اغنية د لعام"، "جايزة الجمهور"، و "الجايزة لكبيرة" Grand Prix ديال "La Chicane Éléctrique". بدات كاتنشر لاغاني ديالها و لكوڤرات د لاغاني ف يوتيوب، و منها سنات معا شركة Paradigm Talent Agency. بسباب هاد النجاح لمبكر، قدرات تخرج السينڭل اللول ديالها ب عنوان Knock on My door (دق على بابي) ف 1 نونبر من نفس لعام. ف 2016 جات التانية ف "برنامج توجيه لفنانين الطالعين" "Emerging Artist Mentorship Program". ف 2017، خدات الجايزة لكبيرة ف مسابقة لمزيكة "Unsigned Only" ف ناشڤيل. ف نفس لعام، شاركات معا مات اپ، فنان من مدينتها، ف لمسابقة الدولية د كتابة لاغاني International Songwriting Competition، لي كاتّعتابر اكبر مسابقة ف لعالم ديال كتابة لاغاني، و ربحو بجوج ب اغنية The Sound (الصوت) باش يكونو اول كاناديين كيربحو هاد الجايزة، من بين 16000 مشاركة من 137 بلاد. و شاركات معا لؤركيسطرا السيمفونية د وينيپيڭ ف لاحتفال ب مرور 150 عام على تاسيس كانادا. ف غشت 2018، شاركات فوزية ف اغنية "Battle" ديال لموغني لعالمي ديڤيد ڭيطا، لي شكر فيها بزاف و لقدرات لغنائية ديالها ف حوار معا جورنال "Le Matin" السويسري. فوزية عتابرات لمشاركة ديالها معا ديڤيد ڭيطا "افخر لحضة ف لكاريير ديالها". شاركات تا ف اغنية ب عنوان "Money" ف البوم "Destin" ديال الراپور لفرانساوي نينو "Ninho". فوزية قرات لانفورماتيك ف جامعة مانيطوبا. 2020 تال دابا. ف لبدية د 2020، تلقّات فوزية دعوة من لموغنية لميريكانية كيلي كلاركسون باش تطرجم اغنيتها ل الداريجة، لي خرجات ب عنوان "كنتحداك" ف 16 ابريل. ف 30 مارس 2022، علنات على الديسك الطويل التاني ديالها، و صدرات منو اغنية "RIP، Love". الديسك خرج رسميا ف 19 ماي، و مضمنين فيه اغاني لي كانت صدراتهوم ف سنوات قبل على شكل سينڭل بحال "Minefields" (حقول د لالغام)، "Don't Tell Me I'm Pretty" (ماتڭولش ليا انا زوينة)، و "Puppet" (مونيكة). ف 7 اكتوبر صدرات اغنيتها "حبيبي (ماي لوڤ)". عاونات ف لكتابة ديال اغنية "Beg Forgiveness" (طلب السماح) من البوم Vultures 1 ديال ¥$ (كاني ويست و تاي ضولا ساين) لي خرج ف 10 فبراير 2024. الستيل ديالها. الطيمات و الستيل د لمزيكة. فوزية كاتغني لپوپ، لار اند بي، السينثپوپ، و لپوپ اكوستيك. وصفات لموسيقى ديالها بلي "عاطفية" و "شديدة". ڭلوريا موري ڭالت بلي لمزيكة ديال فوزية "فيها عناصر ديال اغاني لپوپ لمتفائل لي ف لعادة كيكونو لكلمات ديالهوم سطحيين، مي لكلمات ديال فوزية عكس من هادشي فيهوم معاني عميقة". فوزية كاتغني سيرتو ب النڭليزية، ب تاتيرات موسيقية عربية. و غنات شي مرات تا ب لفرانساوية و الداريجة. تاتيرات. فوزية كاتعتابر واليديها و خواتاتها اكبر سبب علاش تبعات كاريير ف لموسيقى. كبرات كاتسمع ل موغنين بحال ريحانا، ليدي ڭاڭا، اريانا ڭراندي، روزاليا، بيونصي، سيا، اديل، كيلي كلاركسون و دجون ليجيند. ملي كانت صغيرة كانت كاتسمع معا واليديها ل لاغاني لعربية ديال ام كلتوم و فيروز. و سمعات تا لمزيكة ديال اصالة نصري و الشاب خالد. ف لمزيكة لكلاسيكية سمعات ل بيتهوڤن، شوپان، و باخ. اتّرو عليها تا فراقي د لموسيقى د لپوپ بحال فول اوت بويز و اماجين دراڭنز. هاد اللخرين حضرات ل وحدة من لحفلات ديالهوم.